中興更化詩
作者：劉黻
朝代：宋

paragraphs: 東南天一隅，誰起銅駝思。
雁蕩山之臞，匕飯悲黍離。
矯首中興期，儒風昌四維。
陰霾苦凝沍，光景幾逶遲。
鴟鴞騰惡音，蛇虺紛剝脂。
忠憤發夜氣，歷歷排姦辭。
黎明叫閶闔，骨鯁蒼旻知。
陽噓一脈春，萬宇同掀眉。
睿智覺今是，廟斷消前非。
疇昔兩揆賢，燭照朋邪欺。
化絃易新調，活著扶危機。
孽蜮遁妖迹，鳴鳳覽德輝。
聾聵一甦醒，皇運興炎基。
耿耿忠孝圖，炳炳恢復規。
有志竟成事，失機將奚爲。
布帛可禦寒，穀粟能療饑。
盤錯見利器，疾病知良醫。
今日墜悠邈，千古羞塗碑。